Mag khapanag dakhĩir Aai i jeeujem deg ijẽjẽbkham oowia chi Jerusalenpien chi porkha narr khʉʉn ee ãaur khʉʉnau jũrr amach khapeenag,
—¿Chamʉ́ ar amau thõopäaig pʉr auju ẽkha nʉm woun khabá cha ijẽjẽbkham?
aajeejim.
¿Jãga jãg õor pom thʉnʉm dakhĩir amachigcha mag iekhamamjã bʉ̃ʉrjã i chig aba nʉmma?
¿Wa ya chi thethecharam khʉʉnaujã,
“Jãata chadcha warrgarwe ich Ẽwandamaucha pʉiju jaaujerr” a nʉwa?
aajeejim.
Pari mag khai,
maadeu khaphʉ nʉmgui aajeejim,
jam agá i durr.
Mamʉ chadcha ich Ẽwandamau pʉiju a jaaujerrcha beewai chan ãbmuajã khaugbaju,
jammuata beeju khai.
Magua jã ar khabamgui aajeejim jũrram khʉʉnau,
chadcha ich Galileapierrkha sim khaphʉ narr aawai.
Mamʉ jũrram khʉʉnau mamagkham ũrwia mag Aai i jeeujem deg ichdeu jaau sĩerr aigmua ich Jesuu khĩesir iekhamamua,
—Magan pãraun mʉch chi wounjã khaphʉnaa ĩchab mʉ durrjã khaphʉ naabma ajim.
Pari mʉ chan pãrau khĩirju nʉmjo sĩi mʉch khĩrau beetarr khabam.
Mʉʉn ãb pãrau khaugba naab mamʉ,
bʉ̃ʉrjã seu chukhu sĩerrʉmuata pʉijimgui ajim.
Ma pãrau khaugba nʉmgui ajim,
khai agá.
Mʉchdeun mua i khaphʉ chirʉmgui ajim,
i aar chirawia beetarr aawai.
Ichdeuta mʉ pʉijimgui ajim.
Amachig magbapäaiwai warag i pʉr auju khĩirjujierram.
Pari agtha Ẽwandamau i pʉr aupiju ora khaba arr aawai ni ãbmuajã i pʉr auba,
sĩi ich magpai sĩujierram.
Ãaur khʉʉnau i dʉi mag nʉm ee,
ãaur khʉʉn khapan aig narr khʉʉnau ʉkha nʉm iekhau,
—Daau mag nʉm ich Ẽwandamaucha pʉiju a jaaujerr pierrwaijã,
mʉg Jesuu nem wau nʉrrʉm khãaijã ʉ̃rʉʉcha ag na õrau nem ooba aajem waubarju a iekha naajim.
Moiseeu phã pʉarr iek wajapcha ʉʉrkhaajem khʉʉnau ũurwai õrau Jesús igar iekha nʉm ũrbaawai amach garmua phadnaan chi porkha narr khʉʉn dʉimua guardianaan chi Aai i jeeujem di thʉajerr khʉʉn pʉijierram,
i pʉr aumkhĩir.
Pari mag ich pʉr aumkhĩir ich aar õor pʉi nʉmjã ich Jesuu khaphʉ sĩerr aawai amag,
—Khũchpaita pãar dʉi mʉ mʉig eegar chitabahab.
Mʉʉn deeu mʉch pʉitarr aar maju chirʉmʉugui ajim.
Mag mʉ petaawai pãrau mʉ jʉrju,
pari pod mʉ baau aubajugui ajim,
mag mʉ chiraimaju aar pãar barju khaba naawai.
Jesuu mag iekhabapʉim ũrwia,
chi judionaan sereu phobaadewia,
jũrr amach wir aigpai,
“¿Jamag maju jaau simta mag pod maadeu i baaubaju anʉm?
¿Wa deeum durr mawia jũrr parhoobam khʉʉnag jawaan maju igwiata mag sĩwa?”
aajeejim.
“¿Khan a simʉu mag maadeu i jʉrwiajã pod i sim aar chan barbaju anʉm?”
aajeejim amach eepai.
Ya ãbmiecha chi phiesta o nʉm edta chi wajapcharam ajim.
Mag ed Jesuu dʉnʉʉunaa thet iekhamamua õrag,
—Ãb khãijã obisi sim khai,
mua wai chirʉm do khĩirta dobá ajim.
Ich Ẽwandam iek phã sim gaai jaau simjo,
chi mʉ iekta ʉkha sim thãarbʉ eemuan ich mag sĩi õor iiupiejem doota khumdʉ ober sĩsimjo sĩeju ajim.
Mag sim aiguin Jesuu i iek ʉkhabarm khʉʉnaun Ẽwandam Akhaarta auju a sim ajim.
Pari maagwai chan agtha chi Ẽwandam Akhaar beeba sĩejim,
ich Jesujã agtha ich Aai aar ʉ̃gthar maba sĩerr aawai.
Jesuu mag iekhabarm ũrbaawai ãaur aig narr khʉʉnau,
“Mʉg wounan chadcha Ẽwandamau ich i jaaumkhĩir jʉr autarrta jãg nʉrrʉm” aajeejim.
Maagwai ãaur khʉʉnau jũrr,
“Keena,
jãan warrgarwe ich Ẽwandamau pʉiju aajerr wounauwai” anʉm ee,
tagam khʉʉnau,
“Ʉ̃hʉ̃,
mag khabam;
jãg woun chadcha cha jaau nʉmjo warrgarwe ich Ẽwandamau pʉiju jaaujerr akhiin,
Galileapierr khabakham” aajeejim.
“Ẽwandam iek phã sim gaai jaauwai,
Mesías mag warrgarwe ich Ẽwandamau pʉiju jaautarran rey David khararr khod aju aajem,
i chaain ewagam khʉʉn bi eem aju aawai.
Maimua i thaabaawaijã Belén phobor eeta auju a sim,
ich Davidjã Belenpierr arr aawai.
Magua mʉg woun chan ag Mesías khababam” khajierram jũrram khʉʉnau.
Mag Jesús igwia jũrram khʉʉnau pogkha jaauphoo thʉnʉm gaaimua,
ãaur khʉʉn i igar naawai ãaur khʉʉnau i khõchkhaba iekha nʉrrjee ajim.
Ãaur khʉʉnaun ich Jesuuta warag preso pʉr arraag ẽkha naajim,
pari mag nʉmta ãbmuajã i pʉr auba sĩi sĩujierram.
Mag amachig jaaubaawai chadcha chi Aai i jeeujem di thʉajerr khʉʉn wetwia,
deeu beewia,
jũrr fariseonaan phadnaan chi pornaan dʉi ãba narr aar wetjierram aajem.
Magbaawai makhʉʉnau amag,
—¿Jãgwia pãrau i pʉr aibeebajĩ?
ajierram anʉm.
Magbaa chi guardianaanau amag magjierram aajem:
—Marau chadcha i pʉr aubeeba arran,
maachdeu ũurwai sĩi parhoobam khʉʉn iekhaajemjo khábata nem jaau sĩerr aawaita pʉr aubeebajimgui ajierram aajem amag.
Magbaawai chi fariseonaanau chi guardianaanag,
—¿Pãachpata ʉdʉraa khũgurpi nʉ ajierram aajem,
mag iekhaag?
Maach meeun judionaan chi pornaanaun khaphʉnaa maach chi fariseonaanaujã khaphʉ nʉmgui ajierram aajem,
jãg woun chan Ẽwandamau pʉiju jaaujerr Mesías khaba sim.
Sĩi phobor ee parhoobam khʉʉnaun chadcha arpii naama.
¿Pari khani jãkhʉʉnau Moiseeu phã pʉarr ley khap nʉ?
Jãkhʉʉn Ẽwandamau igbaju khʉʉn aawai sĩi chi maldisiem khʉʉn khabahab ajierram anʉm.
Magbaawaita tagam khʉʉnau mag nʉm ee,
ag na biek ãb edaar ich Jesús dʉi iyʉʉ athurtarr ag fariseo Nicodemo aajerrau ich khapeen ijũrr magjim anʉm:
—Keena,
pari Moiseeu maachig ley werpʉatarr gaai jaauwai,
khan gaaimuata mag woun khaibag wawaagpá a khap aag wajapha i iek ũr auba chan pod õor ãbjã khaibag waupi jaauju khaba nʉm a simta,
¿jãga pãar mag iekha nʉ?
ajim anaabá.
Magbaa warm khʉʉnau irig,
—¿Pʉchjã agjo Galileapierrá i kõit mag iekhaag?
Mag chirabnaa,
pʉde Ẽwandam iek phã sim gaai jʉrbarí ajim anʉm.
¿Khaíu jaauwai mag Galileamuata Ẽwandam i jaaujem ãb khãijã oberju a sĩ?
ajierram anʉm irig.
[
Mag,
chi phiestajã obaadeewai warag thum agdaujo amach diig ereubaadejim.